EELNÕU

Muuseumiseaduse muutmise seadus

§ 1. Muuseumiseaduse muutmine
Muuseumiseaduses tehakse järgmised muudatused:
1) paragrahvi 1 lõige 1 muudetakse ja sõnastatakse järgmiselt:
„(1) Käesolev seadus sätestab muuseumi mõiste, muuseumikogu korralduse, muuseumi tegevuse ja rahastamise alused ning museaali kindlustamise ja rahvusvahelise näituse omanikule tekkinud kahju riigi poolt hüvitamise tingimused.“;
2) paragrahvi 1 täiendatakse lõikega 11 järgmises sõnastuses:
„(11) Käesoleva seadusega luuakse avalik-õiguslik juriidiline isik Eesti Rahva Muuseum, kes täidab käesolevast seadusest ja teistest õigusaktidest tulenevaid ülesandeid.“;
3) paragrahvi 1 lõige 3 muudetakse ja sõnastatakse järgmiselt:
„(3) Käesolevat seadust kohaldatakse Eesti Rahva Muuseumile, riigimuuseumile ja riigi sihtasutuse muuseumile. Muule avalik-õigusliku isiku muuseumile, munitsipaalmuuseumile ja eramuuseumile kohaldatakse käesolevat seadust niivõrd, kuivõrd see on sätestatud käesolevas seaduses.“;
4) paragrahvi 3 lõiget 2 täiendatakse pärast tekstiosa „vabatahtlikult liitunud“ sõnaga „muul“;
5) paragrahvi 4 lõige 3 muudetakse ja sõnastatakse järgmiselt:
„(3) Käesoleva paragrahvi lõikes 2 nimetamata muuseumi valduses oleva vara valdamine, kasutamine ja käsutamine toimub muuseumi asutaja kehtestatud korras, arvestades käesoleva seaduse erisusi.“;
6) seadust täiendatakse 11. peatükiga järgmises sõnastuses:
„11. peatükk
Eesti Rahva Muuseum
§ 41. Eesti Rahva Muuseumi õiguslik seisund
(1) Eesti Rahva Muuseum on avalik-õiguslik juriidiline isik, kes rahvusmuuseumina tegutseb käesoleva seaduse, teiste õigusaktide ja oma põhikirja alusel.
(2) Eesti Rahva Muuseumil on põhikiri.
(3) Põhikirjas sätestatakse vähemalt:
1) vara kasutamise ja käsutamise kord;
2) juhatuse liikmetega lepingu sõlmimise ja nende tasustamise kord;
3) toimingud, mille tegemiseks on juhatusel vajalik nõukogu eelnev kirjalik nõusolek;
4) nõukogu ja juhatuse koosolekute kokkukutsumise ja läbiviimise ning otsuste vastuvõtmise kord;
5) muud seaduses sätestatud või muuseumi tegevuseks vajalikud küsimused.
§ 42. Eesti Rahva Muuseumi eesmärk ja ülesanded
(1) Eesti Rahva Muuseumi eesmärk on toetada eesti keele ja kultuuri säilimist, arengut ja mitmekülgset mõtestamist, jäädvustada Eesti ühiskonna ajaloolist kogemust ja kultuurilist mitmekesisust ning edendada kultuuripärandi uurimist, kättesaadavust ja kasutamist, ühiskondlikku sidusust ja kultuurilist heaolu.
(2) Oma eesmärgi saavutamiseks täidab Eesti Rahva Muuseum järgmisi ülesandeid:
1) Eesti kultuuri ja ühiskonna ning soome-ugri rahvastega seotud kultuuripärandi kogumine, säilitamine, uurimine ja vahendamine;
2) muuseumi kogudest ja tegevusvaldkonnast lähtuv teadus- ja arendustegevus, sealhulgas museoloogia ja etnoloogia erialal, ning selle tulemuste rakendamine ja vahendamine, teadmussiire ja muuseumivaldkonna metoodiline nõustamine;
3) riigile kuuluvatele muuseumikogudele keskse hoiustamis-, konserveerimis- ja digiteerimisteenuse osutamine.
§ 43. Eesti Rahva Muuseumi juhtimine
Eesti Rahva Muuseumi juhivad nõukogu ja juhatus.
§ 44. Nõukogu
(1) Nõukogu on Eesti Rahva Muuseumi juhtorgan, kes vastutab muuseumi pikaajalise ja kestliku arengu eest ning korraldab muuseumi juhtimist ja teeb järelevalvet selle tegevuse üle.
(2) Nõukogu koosneb viiest liikmest, kellest:
1) ühe nimetavad ühiselt nende muuseumivaldkonna üleriigiliste esindusorganisatsioonide juhatused, kelle põhikirjaline tegevus hõlmab muuseumide valdkonda tervikuna;
2) ühe nimetab Eesti Teaduste Akadeemia eestseisus;
3) kolm nimetab valdkonna eest vastutav minister pärast käesoleva lõike punktides 1 ja 2 nimetatud liikmete nimetamist, lähtudes vajadusest tagada nõukogus muuseumivaldkonna, teadus-, juhtimis-, majandus- ja õigusalased pädevused.
(3) Nõukogu liige peab olema teovõimeline füüsiline isik, kellel puudub huvide konflikt Eesti Rahva Muuseumi nõukogu liikme kohustuste ja erahuvide vahel ning kellel on oma ülesannete täitmiseks vajalikud teadmised ja kogemused. Nõukogu liikme seaduse nõuetele vastavuse eest vastutab tema nimetaja.
(4) Nõukogu liikmed valivad endi hulgast esimehe, kes korraldab nõukogu tegevust.
(5) Nõukogu liikme volituste tähtaeg on neli aastat ning sama isikut ei saa nõukogu liikmeks nimetada rohkem kui kaks korda järjest.
(6) Nõukogu liikme nimetajad võivad enda nimetatud liikme mõjuval põhjusel enne volituste tähtaja lõppu tagasi kutsuda. 
(7) Nõukogu liikme tagasikutsumisel, omal soovil tagasiastumisel või surma tõttu väljalangemisel nimetatakse tema asemele viivitamata uus nõukogu liige.
(8) Nõukogu liikme tasu on 0,3-kordses Vabariigi Valitsuse kehtestatud töötasu alammääras ühes kuus ja nõukogu esimehe tasu on 0,5-kordses Vabariigi Valitsuse kehtestatud töötasu alammääras ühes kuus.
(9) Nõukogu liikmele, kes nõukogu otsuste vastuvõtmisel ei osalenud, nõukogu koosoleku toimumise kuu eest tasu ei maksta. Kui samal kuul toimub mitu koosolekut, makstakse tasu proportsionaalselt osaletud koosolekute arvuga. Isikule tasu maksmata jätmise korralduse teeb nõukogu esimees või tema puudumisel koosoleku juhataja.
§ 45. Nõukogu pädevus
Nõukogu:
1) võtab vastu põhikirja;
2) võtab vastu arengukava ja määrab aasta tegevuseesmärgid;
3) võtab vastu finantsplaani vastavalt riigieelarve seaduse §-s 12 sätestatud nõuetele; 
4) võtab vastu eelarve, mis peab vastama riigieelarve seaduse §-s 6 esitatud eelarvepositsiooni reeglitele, §-s 10 esitatud netovõlakoormuse reeglile ja § 11 alusel kehtestatud piirangutele ning milles põhitegevuse tulem ei ole väiksem ega netovõlakoormus suurem kui nõukogu kinnitatud finantsplaanis, ning kontrollib eelarve täitmist;
5) kinnitab majandusaasta aruande;
6) nimetab ja kutsub tagasi juhatuse liikmed, määrab neile makstava tasu suuruse ja maksmise korra;
7) otsustab kinnisvara omandamise, võõrandamise, piiratud asjaõigusega koormamise ja laenu võtmise;
8) otsustab Eesti Rahva Muuseumi eesmärgi täitmiseks vajaliku eraõigusliku juriidilise isiku asutamise, mittetulundusühingu ja rahvusvahelise organisatsiooni liikmeks astumise;
9) annab juhatusele nõusoleku igapäevase majandustegevuse raamest väljuvate tehingute tegemiseks;
10) täidab teisi seaduses või põhikirjas sätestatud ülesandeid. 
§ 46. Juhatus
(1) Juhatus juhib ja esindab Eesti Rahva Muuseumi ning annab aru nõukogule.
(2) Juhatus koosneb ühest kuni viiest liikmest. Juhatuse tegevust korraldab juhatuse esimees, sealhulgas määrab kindlaks juhatuse liikmete töö- ja vastutusvaldkonnad.
(3) Juhatuse esimehel on õigus esindada Eesti Rahva Muuseumi kõikide tehingute tegemisel. Juhatuse teiste liikmete esindusõigus ja edasivolitamise õigus ning juhatuse liikmete esindusõiguse piirangute seadmine sätestatakse põhikirjas.
(4) Nõukogu nimetab juhatuse liikmed ja sõlmib iga juhatuse liikmega juhatuse liikme lepingu.
(5) Juhatuse esimehe nimetamiseks korraldab nõukogu avaliku konkursi. Konkursi läbiviimise kord sätestatakse põhikirjas. Teised juhatuse liikmed nimetab nõukogu juhatuse esimehe ettepanekul.
(6) Juhatus nimetatakse kuni viieks aastaks. Juhatuse esimehe lepingut võib avalikku konkurssi korraldamata pikendada üks kord.
(7) Enne juhatuse liikme volituste tähtaja lõppu võib nõukogu juhatuse liikme tagasi kutsuda mõjuval põhjusel, milleks on eelkõige juhatuse liikme kohustuste olulisel määral täitmata jätmine või võimetus oma ülesandeid täita. Juhatuse esimehe tagasikutsumisel või muul mõjuval põhjusel, kui juhatuse esimeest ei ole võimalik avaliku konkursi korras nimetada, määrab nõukogu juhatuse esimehe kuni üheks aastaks avalikku konkurssi korraldamata.
§ 47. Juhatuse pädevus
(1) Juhatus täidab Eesti Rahva Muuseumi juhtimisel talle käesoleva seaduse, põhikirja ja nõukogu otsustega pandud ülesandeid. Juhatus vastutab eelarve täitmise ning rahaliste vahendite õiguspärase ja otstarbeka kasutamise eest. 
(2) Juhatus valmistab ette Eesti Rahva Muuseumi arengukava, finantsplaani ja eelarve ning esitab need nõukogule vastu võtmiseks.
§ 48. Eesti Rahva Muuseumi vara
(1) Eesti Rahva Muuseum on oma vara omanik, kes valdab, kasutab ja käsutab oma vara käesolevas seaduses, Eesti Rahva Muuseumi põhikirjas ja muudes õigusaktides sätestatud korras, tagades vara eesmärgipärase, otstarbeka, säästliku ja heaperemeheliku valitsemise.
(2) Eesti Rahva Muuseumi vara moodustavad: 
1) riigieelarvelised toetused;
2) põhitegevusest ja muust majandustegevusest saadav tulu;
3) omandatud kinnis- ja vallasvara;
4) varalised kingitused, annetused ja pärandused;
5) vara paigutamisest saadav tulu;
6) muudest laekumistest saadav tulu.
(3) Vara valdamisel, kasutamisel ja käsutamisel kehtivad järgmised piirangud:
1) omatuluna teenitud, kingitustest, annetustest või pärandustest saadud rahalisi vahendeid võib paigutada hoiustesse või finantsvaradesse, sealhulgas väärtpaberitesse, nõukogu otsusel ja selles määratud tingimustel; 
2) oma varaga teise isiku kohustuste tagamine ja laenu andmine ei ole lubatud;
3) rahalisi annetusi või stipendiume võib anda põhikirjas sätestatud alustel ja korras, lähtudes Eesti Rahva Muuseumi eesmärgist ning ülesannetest. 
§ 49. Rahastamine ja halduslepingu sõlmimine

(1) Eesti Rahva Muuseumi tegevust rahastatakse riigieelarvelisest tegevustoetusest, põhitegevusega seotud tasuliste teenuste osutamisest, vara müügist, sihtotstarbelistest toetustest ja muudest allikatest saadud vahenditest.
(2) Valdkonna eest vastutav minister sõlmib Eesti Rahva Muuseumiga halduslepingu, milles lepitakse kokku käesoleva seaduse § 42 lõike 2 punktides 1 ja 3 sätestatud ülesannetest ning riigi vajadustest tulenevad kohustused ja nende täitmise toetamise põhimõtted, sealhulgas käesoleva seaduse § 42 lõike 2 punktis 3 sätestatud ülesande maht ja kvaliteedinõuded, ning aruandluse kord.
(3) Käesoleva paragrahvi lõike 2 alusel sõlmitav haldusleping hõlmab ka käesoleva seaduse §-s 9 muuseumikogu kasutamise kohta sätestatut ning Eesti Rahva Muuseumiga ei sõlmita eraldi riigile kuuluva muuseumikogu kasutamise lepingut.
(4) Halduslepingu lisana sõlmitakse Eesti Rahva Muuseumile toetuste eraldamiseks igal kalendriaastal rahastuskokkulepe.
(5) Valdkonna eest vastutav minister peab Eesti Rahva Muuseumiga halduslepingu ja rahastuskokkuleppe üle läbirääkimisi, juhindudes riigi strateegilistest eesmärkidest ning võttes arvesse Eesti Rahva Muuseumi eesmärke ja ülesandeid, teiste riigile kuuluvaid muuseumikogusid kasutavate muuseumide vajadusi ning muuseumide toetamiseks riigieelarves ettenähtud vahendeid.
(6) Käesoleva seaduse § 42 lõike 2 punktis 2 sätestatud ülesande täitmiseks määratakse asutuse teadus- ja arendustegevuse toetus teadus- ja arendustegevuse ning innovatsiooni korralduse seaduse alusel.“;
7) paragrahvi 5 lõige 2 muudetakse ja sõnastatakse järgmiselt:

„(2) Muuseumide andmekoguga liitunud muuseumi ja Eesti Rahva Muuseumi kogumispõhimõtted kinnitab muuseumi juht, muu avalik-õigusliku isiku muuseumi asutaja määratud isik või otsustuskogu, arvestades muu hulgas Muinsuskaitseameti seisukohta. Muuseum avaldab kogumispõhimõtted oma veebilehel.“;

8) paragrahvi 9 lõige 1 muudetakse ja sõnastatakse järgmiselt:
„(1) Riigile kuuluva muuseumikogu või selle alakogu (edaspidi käesolevas paragrahvis kogu) võib anda Eesti Rahva Muuseumile, riigi sihtasutuse muuseumile, muule avalik-õigusliku isiku muuseumile, munitsipaalmuuseumile ja eramuuseumile tasuta kasutamiseks halduslepingu alusel juhul, kui tema tegevus vastab käesoleva seaduse § 2 lõikes 1 sätestatule.“;
9) paragrahvi 9 lõike 3 esimene lause muudetakse ja sõnastatakse järgmiselt:
„(3) Halduslepingus nähakse ette kogu kasutamise tingimused, sealhulgas säilitamise, uurimise, täiendamise ja üldsusele vahendamise tingimused, ning nimetatud tegevuste rahastamise alused, kogu kasutamise tähtaeg, kui kogu antakse kasutamiseks tähtajaliselt, ning halduslepingu lõpetamise ja kogu tagasinõudmise alused.“;
10) paragrahvi 12 lõike 4 esimene lause muudetakse ja sõnastatakse järgmiselt:
„(4) Muu avalik-õigusliku isiku muuseumi, munitsipaalmuuseumi või riigieelarvest tegevuse lõpetamisele eelnenud kümne aasta jooksul vähemalt ühel korral tegevustoetust saanud eramuuseumi tegevuse lõpetamisel on museaali tasuta võõrandamise korral muuseumikogu omanik kohustatud seda esmalt pakkuma riigile ning pärast riigi loobumist võib ta selle võõrandada muule isikule.“;
11) paragrahvi 15 lõike 6 esimene lause muudetakse ja sõnastatakse järgmiselt:
„(6) Muul avalik-õigusliku isiku muuseumil, munitsipaalmuuseumil ja eramuuseumil on õigus muuseumide andmekoguga liituda, esitades selleks taotluse Muinsuskaitseametile.“;
12) paragrahvi 21 lõige 1 muudetakse ja sõnastatakse järgmiselt:
„(1) Riigi sihtasutuse muuseumile määratakse riigieelarvest tegevustoetus muuseumi põhikirjaliste eesmärkide, sihtasutuse asutaja või asutajate sõnastatud ootuste ning käesoleva seaduse § 9 alusel sõlmitud halduslepingus ettenähtud ülesannete täitmiseks asutajaõigusi teostava ministeeriumi kaudu.“;
13) paragrahvi 21 lõige 3 muudetakse ja sõnastatakse järgmiselt:
„(3) Muule avalik-õigusliku isiku muuseumile, munitsipaalmuuseumile ja eramuuseumile võib määrata riigieelarvest tegevustoetuse muuseumivaldkonna mitmekesisuse või muuseumiteenuste piirkondliku kättesaadavuse tagamiseks või seadusest tuleneva ülesande täitmiseks rahvusliku kultuuripärandi säilitamisel ja kättesaadavaks tegemisel.“;
14) paragrahvi 22 täiendatakse lõikega 4 järgmises sõnastuses:
„(4) Haldusjärelevalvet Eesti Rahva Muuseumi käesolevas seaduses sätestatud ülesannete ja nõuete, välja arvatud käesoleva paragrahvi lõigetes 1–3 sätestatud ulatuses, ning käesoleva seaduse § 49 alusel sõlmitud halduslepingu täitmise ja rahastuskokkuleppe alusel antud toetuse kasutamise üle teeb Kultuuriministeerium.“; 
15) paragrahvi 25 lõige 1 muudetakse ja sõnastatakse järgmiselt:
„(1) Olulise kunsti- või ajalooväärtusega asja või sellistest asjadest koosneva näitusekomplekti (edaspidi näitus) ajutise eksponeerimise kavandamisel võivad riigimuuseum, riigile kuuluvat muuseumikogu kasutav muuseum ja riigi asutatud sihtasutusena tegutsev näituseasutus, kes korraldab põhitegevusena regulaarse programmi alusel kunstinäitusi (edaspidi näituseasutus), taotleda riigilt näituse omanikule tekkinud otsese varalise kahju (edaspidi kahju) katmiseks hüvitise (edaspidi näituse kahjuhüvitis) maksmise tagamist käesolevas peatükis sätestatud tingimustel.“;
16) paragrahvi 25 lõike 2 punkt 1 muudetakse ja sõnastatakse järgmiselt:
„1) välisriigi asutuse või isiku näitus, mida eksponeeritakse Eestis riigimuuseumis, riigi asutatud sihtasutusena tegutsevas muuseumis, näituseasutuses või Eesti Rahva Muuseumis (edaspidi sissetulev näitus);“;
17) paragrahvi 27 lõige 1 muudetakse ja sõnastatakse järgmiselt:
„(1) Näituse kahjuhüvitise tagamist võivad taotleda riigimuuseum, riigile kuuluvat muuseumikogu kasutav muuseum ja näituseasutus, kes esitab dokumendid, mis tõendavad, et näituse vedaja ja eksponeerija töökorraldus ning eksponeerimisruum või -hoone tagavad näituse säilimise ning vastavad näituse eksponeerimise eesmärgil kasutamiseks andja esitatud tingimustele.“;
18) paragrahvi 28 lõike 1 punkt 1 muudetakse ja sõnastatakse järgmiselt:
„1) väljamineva näituse korral alates hetkest, kui näitus antakse Eestis üle vedajale, kuni hetkeni, kui vedaja annab Eestisse tagastatava näituse üle selle omanikule;“;
19) seadust täiendatakse §-dega 322 ja 323 järgmises sõnastuses:
„§ 322. Riigiasutuse Eesti Rahva Muuseumi tegevuse lõpetamine ja tegevuse lõpetamisega seotud üleminekusätted 
(1) Riigiasutuse Eesti Rahva Muuseum tegevus lõpetatakse 2028. aasta 1. jaanuaril.
(2) Riigiasutuse Eesti Rahva Muuseum direktor loetakse 2027. aasta 1. aprillist nimetatuks Eesti Rahva Muuseumi kui avalik-õigusliku juriidilise isiku juhatuse esimeheks kuni tema kui riigiasutuse direktoriga sõlmitud töölepingus sätestatud tähtaja saabumiseni. Juhatuse liikme tasu makstakse 1. jaanuarist 2028.
(3) Riigivara, mis 2027. aasta 31. detsembri seisuga on riigiasutuse Eesti Rahva Muuseum valduses, välja arvatud muuseumikogu, võõrandatakse 2028. aasta 1. jaanuarist tasuta Eesti Rahva Muuseumile kui avalik-õiguslikule juriidilisele isikule tema ülesannete täitmiseks.
(4) Riigiasutuse Eesti Rahva Muuseum kasutamata jäänud riigieelarve vahendid suunatakse Eesti Rahva Muuseumi kui avalik-õigusliku juriidilise isiku tegevuse finantseerimiseks.
(5) Riigiasutuse Eesti Rahva Muuseum töötajate töölepingud lähevad 2028. aasta 1. jaanuarist muutumatul kujul üle Eesti Rahva Muuseumile kui avalik-õiguslikule juriidilisele isikule.
(6) Riigiasutuse Eesti Rahva Muuseum tegevuse lõpetamisel jätkab Eesti Rahva Muuseum kui avalik-õiguslik juriidiline isik eespool nimetatud riigiasutuse õigussuhetest tekkinud õiguste teostamist ning kohustuste ja lepingute täitmist senistel tingimustel, kui õigusaktidest ei tulene teisiti või kui senise õigussuhte pooled ei lepi kokku teisiti.
(7) Riigiasutusele Eesti Rahva Muuseum antud teadus- ja arendustegevuse positiivne evalveerimise otsus kehtib Eesti Rahva Muuseumi kui avalik-õigusliku juriidilise isiku suhtes kuni otsuses märgitud tähtaja lõpuni. 
(8) Riigiasutuse Eesti Rahva Muuseum tegevuse korraldamiseks enne 2028. aasta 1. jaanuari antud direktori käskkirju ning muid asutusesiseseid töökorralduslikke dokumente kohaldatakse Eesti Rahva Muuseumile kui avalik-õiguslikule juriidilisele isikule kuni nende muutmise, kehtetuks tunnistamise või uute dokumentide vastuvõtmiseni, niivõrd kui need ei ole vastuolus käesoleva seadusega.
(9) Kuni rahastuskokkuleppe sõlmimiseni ja nõukogu poolt Eesti Rahva Muuseumi eelarve vastuvõtmiseni makstakse Eesti Rahva Muuseumile alates 2028. aasta 1. jaanuarist igal kuul üks kaheteistkümnendik eelmisel eelarveaastal riigiasutusele Eesti Rahva Muuseum riigieelarvest eraldatud personali- ja majandamiskuludest ning üks kaheteistkümnendik eelmisel eelarveaastal Sihtasutuse Eesti Vabaõhumuuseumi nõukogu poolt kinnitatud eelarves konserveerimis- ja digiteerimiskeskusele Kanut ette nähtud tööjõu- ja tegevuskuludest. 
§ 323. Eesti Rahva Muuseumi esimese nõukogu moodustamine
(1) Käesoleva seaduse § 44 lõike 2 punktide 1 ja 2 alusel nimetatakse nõukogu liikmed hiljemalt kolme kuu jooksul käesoleva seaduse jõustumisest arvates ning ülejäänud liikmed sama lõike punkti 3 alusel hiljemalt järgneva kolme kuu jooksul.
(2) Nõukogu esimese koosoleku kutsub kokku käesoleva seaduse § 322 lõikes 2 nimetatud isik ning koosolek toimub hiljemalt 2028. aasta jaanuari jooksul.
(3) Kuni Eesti Rahva Muuseumi põhikirja vastuvõtmiseni on nõukogu otsus vastu võetud, kui selle poolt hääletab vähemalt kolm neljandikku nõukogu koosseisust.
(4) Nõukogu liikme tasu makstakse alates 1. jaanuarist 2028.“.
§ 2. Seaduse jõustumine

Käesolev seadus jõustub 2027. aasta 1. aprillil.



Lauri Hussar
Riigikogu esimees

Tallinn,		2026

___________________________________________________________________________
Algatab Vabariigi Valitsus

